Broj: 711-I-73-P-268-20/23-09-24

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI/11), povodom vlastitih saznanja mogućeg sukoba interesa **dužnosnice Ane Kučić, gradonačelnice Grada Malog Lošinja,** na 197. sjednici, održanoj 16. prosinca 2022. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Ane Kučić, gradonačelnice Grada Malog Lošinja, zbog moguće povrede članka 7.** **točke c) ZSSI/11-a, koja proizlazi iz okolnosti da Grad Mali Lošinj u periodu kada je Ana Kučić obnašala dužnost gradonačelnice nije poduzimao radnje s ciljem prisilne naplate dospjelih potraživanja Grada Malog Lošinja prema trgovačkom društvu u vlasništvu oca dužnosnice.**
2. **Poziva se dužnosnica Ana Kučić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, kojeg ustrojava i vodi Povjerenstvo, utvrđeno je da je dužnosnica Ana Kučić obnašala dužnost gradonačelnice Grada Malog Lošinja u mandatu 2017.g.-2021.g. te ponovno u aktualnom mandatu koji je započeo 08. lipnja 2021. g. Stoga je Ana Kučić povodom obnašanja navedene dužnosti obvezna postupati sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Dana 20. studenog 2020.g. na portalu Telegram izašao je članak naslova „ Tvrtka obitelji gradonačelnice duguje Malom Lošinju stotine tisuća kuna. Godinama ih ne ovršuju.“ u kojem se navodi da tvrtka u kojoj su suvlasnici otac i brat Ane Kučić, gradonačelnice Malog Lošinja duguje Gradu Malom Lošinju najmanje 240.000,00 kuna, koje uprava Grada Malog Lošinja nije pokušala naplatiti niti je s tvrtkom u vlasništvu obitelji gradonačelnice raskinula ugovor o najmu gradskih prostorija. Povodom navedenog članka navedenog dana pod brojem 711-U-4215-P-268/20-01-1 otvoren je po službenoj dužnosti predmet P-268/20, koji se vodi protiv dužnosnice Ane Kučić, gradonačelnice Grada Malog Lošinja.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-268/20, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

Povjerenstvo je dopisom broj 711-I-1810-P-268/20-02-8 od 08. prosinca 2020.g. od Grada Malog Lošinja zatražilo očitovanje postoji li dugovanje trgovačkog društva Y/C Marina d.o.o. OIB: 0981350778, prema Gradu Malom Lošinju te ako postoji da se navede iznos i datum nastanka dugovanja, pravni osnov nastanka dugovanja te radnje koje je Grad Mali Lošinj poduzeo sa svrhom naplate navedenog dugovanja. Nadalje, zatraženo je očitovanje i je li Grad Mali Lošinj za vrijeme mandata dužnosnice Ane Kučić sklapao ugovore o najmu prostora u vlasništvu Grada s trgovačkim društvom Y/C Marina d.o.o. te je li stupao u bilo kakve poslovne odnose s istim trgovačkim društvom. Također, ukoliko je u mandatu dužnosnice Ane Kučić bilo poslovnih odnosa između Grada Malog Lošinja i navedenog trgovačkog društva od Grada Malog Lošinja, zatraženo je da dostavi sljedeće podatke: o kakvoj vrsti poslovnih odnosa se radi, kada su isti nastali, navođenje pojedinačne vrijednosti svakog poslovnog odnosa, je li prije stupanja u poslovne odose proveden postupak javne ili jednostavne nabave te tko je u ime Grada Malog Lošinja i na čiji prijedlog odlučivao o stupanju u navedene poslovne odnose. Zaključno, od Grada Malog Lošinja zatraženo je da vezano za poslovne odnose dostavi relevantnu dokumentaciju o poslovnim odnosima, a posebice javne natječaje, pozive na dostavu ponude, zapisnike, odluku o odabiru najpovoljnijeg ponuditelja, sklopljene ugovore s navedenim društvom te pravilnik o jednostavnoj nabavi.

Grad Mali Lošinj odgovoro je na traženje Povjerenstva dopisom KLASA: 042-01/20-01/04, URBROJ: 2213/01-01-01-20-4 od 31. prosinca 2020.g. navodeći da dugovanje trgovačkog društva Y/C Marina d.o.o. na dan 31.12.2020. godine iznosi ukupno: 126.871,36 kn te da je navedeni dug nastao po različitim osnovama, i to po osnovi kazni 400,00 kn, po osnovi

komunalne naknada 45.487,85 (od toga dug po osnovi Upravnog ugovora za komunalnu naknadu je 33.900,00 a po redovnim Rješenjima 11.587,85 kn), po osnovi naknada za uređenje voda 5.677,17 kn, po osnovi nakande za spomeničku rentu 36.589,84 kn, po osnovi zakupa poslovnih prostora 38.716,50 kn od toga dug po osnovi Upravnog ugovora za zakup poslovnog prostora da je 21.164,81 kn a po Ugovoru o zakupu poslovnog prostora 17.551,69 kn. Navedeno je i da su upravni ugovori koji se spominju sklopljeni u lipnju 2020. godine za dugovanja po osnovi zakupnine za poslovni prostor i komunalne naknade te da su njima utvrđeni obroci plaćanja, njihovi iznosi, kao i dospijeće svakog pojedinog iznosa. Nadalje se iznosi da je Grad, a radi naplate dugovanja koja su nastala u 2020. godini, upućivao obavijesti o stanju duga, ali u smislu prisilne naplate da nije poduzimao radnje, jer da je dug nastao u vrijeme okolnosti uzrokovanih pandemijom koronavirusa COVID 19.

Također, u oodnosu na dugovanja za koja nije sklopljen upravni ugovor navodi se da je društvo iskazalo namjeru dobrovoljnog podmirenja duga, od čega je koncem prosinca 2020. godine jedan dio bio podmiren, a da će se postupak prisilne naplate, kao i prema svim dužnicima, pokrenuti ukoliko se dug ne podmiri dobrovoljno. Napomenuto je pritom i da za dugovanje niti po jednoj osnovi nije bilo otpisa dugovanja niti je nastupila zastara. U odnosu na upit Povjerenstva koji se odnosi na poslovne odnose između Grada Malog Lošinja i društva Y/C Marina navedeno je da postoji sklopljen ugovor o zakupu poslovnog prostora, ali da je isti sklopljen 2011. godine za vrijeme mandata gradonačelnika Garia Cappellia, kada je Ana Kučić obnašala dužnost zamjenice gradonačelnika i to na osnovi javnog natječaja te da isti ugovor ističe u travnju 2021. godine. Zaključno je navedeno da u razdoblju od kada Ana Kučić obnaša dužnost gradonačelnice Grada Malog Lošinja, nije bilo poslovnih odnosa između Grada i društva Y/C Marina d.o.o.

U privitku dopisa dostavljeni su Ugovor o zakupu poslovnog prostora zaključen između Grada Malog Lošinja zastupanog po tadašnjem gradonačelniku Gariu Capelliu i trgovačkog društva Y/C Marina d.o.o. zastupanog po direktoru Serđu Kučiću od 12. travnja 2011. g., Upravni ugovori o namirenju duga zaključeni između Grada Malog Lošinja zastupanog po zamjeniku gradonačelnice Anti Nediću i trgovačkog društva Y/C Marina d.o.o. zastupanog po Davidu Kučiću od 01. lipnja 2011., te Rješenja kojim se navedneom trgovačkom društvu utvrđuje obveza plaćanja mjesečnog iznosa za uređenje voda, porez na korištenje javnih površina, obveza plaćanja spomeničke rente u razdoblju od 2016. do 2020. g. te obveza plaćanja komunalne naknade.

Povjerenstvo je nastavno na zaprimljeni dopis Grada Malog Lošinja istom uputilo dopis broj 711-I-373-P-268-20/21-05-8 od 02. ožujka 2021.g. u kojem je zatražilo da za sva dugovanja nastala u razdoblju od 2011.g. do 2021. g. navede vrijeme nastanka pojedinog duga, datum dospijeća, datum podmirenja te ako dug nije podmiren u cijelosti da se navede koji dio duga je podmiren. Također, zatraženo je da se precizira u kojem razdoblju su nastala dugovanja koja su predmet zaključenih upravnih ugovora te da se dostave knjigovodstveni dokazi iz kojih je vidljivo da trgovačko društvo Y/C Marina d.o.o. pravovremeno izvršava svoje obveze sukladno navedenim ugovorima i tko je u Gradu Malom Lošinju nadležan za izvršenje predmetnih ugovora. Zaključno, zatraženo je očitovanje tko je u ime Grada Malog Lošinja donio odluku o sklapanju ugovora kojima se trgovačkom društvu Y/C Marina d.o.o. omogućuje obročna otplata duga te je li Grad Mali Lošinj poduzimao radnje s ciljem prisilne naplate dugovanja nastalih prije pandemije.

S obzirom da se Grad Mali Lošinj nije očitovao o traženom, Povjerenstvo je dopisom broj 711-I-1767-P-268-20/22-06/24 od 06. rujna 2022. ponovno zatražilo predmetne podatke, no ni nakon toga nije zaprimljeno očitovanje Grada Malog Lošinja u odnosu na sporne okolnosti.

Uvidom u podatke iz sudskog registra Trgovačkog suda u Rijeci utrvrđeno je da je pod brojem 040009285 upisano trgovačko društvo Y/C Marina društvo s ograničenom odgovornošću za nautičko-turističke usluge čiji je osnivač Serđo Kučić, a direktor David Kučić.

Nadalje, Povjerenstvo je izvršilo uvid u digitalne podatke Matice rođenih i usporedbom osobnih podataka iz rodnog lista Ane Kučić i Serđa Kučića utvrdilo da je Serđo Kučić otac dužnosnice Ane Kučić.

Nadalje, uvidom u dostavljenu dokumentaciju od strane Grada Malog Lošinja utvrđeno je da dugovanje trgovačkog društva Y/C Marina Gradu Malom Lošinju na dan 31. prosinca 2020. iznosi 126.871,36 kn te da Grad Mali Lošinj nije poduzimao radnje u pravcu prisilne naplate duga. Također, uvidom u dostavljenu dokumentaciju utvrđeno je da su za dugovanja sklapani upravni ugovori, međutim, zbog nedostavljanja traženih podataka od strane Grada Malog Lošinja Povjerenstvo nije moglo utvrditi kada je nastao dug za kojeg su sklopljeni upravni ugovori te izvršava li trgovačko društvo u vlasništvu oca obveznice obveze iz predmetnih ugovora.

Člankom 4. stavkom 2. ZSSI/11-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ističe kako iz dostavljene dokumentacije proizlazi da Grad Mali Lošinj u periodu kada je dužnosnica Ana Kučić obnašala dužnost gradonačelnice nije poduzimao radnje s ciljem prisilne naplate dospjelih potraživanja Grada Malog Lošinja prema trgovačkom društvu u vlasništvu Serđa Kučića, oca dužnosnice, koja činjenica upućuje na moguću zlouporabu posebnih prava dužnosnika, odnosno na povredu članak 7.c) ZSSI/11-a.

Sukladno članku 39. stavka 3. ZSSI/11-a poziva se dužnosnica Ana Kučić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke te da Povjerenstvu dostavi svu relevantnu dokumentaciju kojom raspolaže uz napomenu dužnosnici da dostavi novi ugovor o zakupu između Grada Malog Lošinja i trgovačkog društva Y/C Marina ukoliko je isti sklopljen (s obzirom da je ugovor koji je bio na snazi istekao 2021. g.) te svu popratnu dokumentaciju vezano za navedeni ugovor.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ana Kučić, osobnom dostavom
2. Objava na internetskoj stranici Povjerenstva
3. Pismohrana